Aklat ni Sofonias

Ang Aklat ni Sofonias o Aklat ni Zephaniah ay isang aklat na isinulat ng mga propeta na nasa Lumang Tipan ng Bibliya.  Isinulat ito ng propetang si Sofonias.

Ang may-akda 

Nagsimulang maglingkod bilang isang propeta ng Diyos si Sofonias noong mga 640 BK hanggang 609 BK (mga huling panahon ng ikapitong daantaon), na kapanahunan ni Josias.  Naganap ito mga sampung taon bago maganap ang pagbabagong ginawa ni Haring  Josias na may kaugnayan sa pananampalataya noong 621 BK.  Kaalinsabay ni Sofonias ang iba pang mga propetang sina Jeremias at Nahum.  Nilalarawan din si Sofonias bilang isang taong may malalim na kaantigang pangbudhi.  May diin niyang ibinunyag sa kaniyang aklat at mga gawain ang tunay at pinakapayak na anyo ng kasalanan: na isa itong paglabag sa kaluwalhatian ng nabubuhay na Diyos.

Paglalarawan 
Tinalakay ni Sofonias sa kaniyang aklat na ito ang tungkol sa "Dakilang Araw ng Panginoon," ang mga bantang kaparusahan ng Diyos para sa mundo, sa mga taong hentil, at sa mismong Jerusalem at Juda.  Sinasabing wawasakin ang Juda dahil sa pagsamba ng mga mamamayan nito sa mga diyus-diyosan.  Gagawaran din ng parusa ng Diyos ang iba pang mga bansa.  Binabanggit din niya, sa bandang huli ng aklat, ang pagbabalik-loob sa Diyos ng mga hentil at mga paglilinis at pangaral para sa Israel.  Magbabalik ang Israel sa Diyos balang araw, at pamumuhayan ng mga mamamayang matuwid at may kababaan ng kalooban.  Pangkaraniwan ang mga paksang ito sa lahat ng mga akda ng mga propeta.

Sanggunian

Panlabas na kawing 
 Aklat ni Zephaniah, mula sa Ang Dating Biblia (1905)
 Aklat ni Sofonias, mula sa Ang Biblia, AngBiblia.net

Nevi’im